CELEX: 32019D1992
Language: bg
Date: 2019-11-27 00:00:00
Title: Решение за Изпълнение (ЕС) 2019/1992 на Комисията от 27 ноември 2019 година за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки, като се удължава срокът на прилагането му (нотифицирано под номер С(2019) 8571) (текст от значение за ЕИП)

29.11.2019   
               
               
                  BG
               
               
                  Официален вестник на Европейския съюз
               
               
                  L 308/107
               
            
         РЕШЕНИЕ ЗА ИЗПЪЛНЕНИЕ (ЕС) 2019/1992 НА КОМИСИЯТА
         от 27 ноември 2019 година
         за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки, като се удължава срокът на прилагането му
         (нотифицирано под номер С(2019) 8571)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните проверки, приложими при търговията в Съюза с определени видове живи животни и продукти с оглед завършване на изграждането на вътрешния пазар (2), и по-специално член 10, параграф 4 от нея,
         като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3), и по-специално член 14, параграф 2, член 19, параграф 1, буква а), член 19, параграф 3, буква а) и член 19, параграфи 4 и 6 от нея,
         като взе предвид Директива 2002/99/EО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (4) и по-специално член 4, параграф 3 от нея,
         като има предвид, че:
         
                     (1)
                  
                  
                     С Директива 92/119/ЕИО се определят общите мерки за борба, които да се прилагат при поява на огнища на някои болести по животните, включително заразен нодуларен дерматит (ЗНД). Тези мерки за борба включват създаването на предпазни и надзорни зони около заразеното стопанство, както и спешно ваксиниране при поява на огнище на ЗНД в допълнение към другите мерки за борба.
                  
               
                     (2)
                  
                  
                     С Решение за изпълнение (ЕС) 2016/2008 на Комисията (5) се определят мерки за контрол на здравето на животните, които да се прилагат във връзка с огнища на ЗНД в държавите членки или частите от тях, изброени в приложение I към посоченото решение за изпълнение, включително минималните изисквания по отношение на програмите за ваксинация срещу ЗНД, представяни от държавите членки на Комисията за одобрение. В Решение за изпълнение (ЕС) 2016/2008 се дава определение за „заразени зони“ — частите от територията на държава членка, включена в списъка в част II от приложение I към същото решение за изпълнение, които включват областите, където е била потвърдена появата на ЗНД, както и предпазните и надзорните зони, създадени в съответствие с Директива 92/119/ЕИО, и в които може да се извърши ваксинация срещу ЗНД, след като бъдат одобрени програмите за ваксинация. Дава се определение и за „свободни зони, в които е извършена ваксинация“ — частите от територията на държава членка, посочена в списъка в част I от същото приложение, които включват областите извън заразените зони и в които е извършена ваксинация срещу ЗНД, след като са били одобрени програмите за ваксинация.
                  
               
                     (3)
                  
                  
                     През август 2015 г. за първи път беше потвърдено наличието на ЗНД в Гърция. През 2016 г. бяха установени случаи на ЗНД в България и нови случаи на ЗНД в Гърция, както и в няколко съседни трети държави. През 2017 г. болестта ЗНД беше констатирана в по-малка степен в Югоизточна Европа, с мащабна повторна поява в Албания и с няколко допълнителни спорадични огнища в Гърция и в Северна Македония.
                  
               
                     (4)
                  
                  
                     В отговор на възникналите огнища на ЗНД засегнатите държави членки, а именно Гърция и България, както и засегнатите съседни трети държави приложиха програми за масова ваксинация на говеда и отглеждани в плен диви преживни животни. През 2016 г. и 2017 г. Хърватия, която до момента не е засегната от ЗНД, също приложи програма за масова ваксинация срещу ЗНД като превантивна мярка с оглед на епидемиологичната обстановка в съседните държави членки и трети държави. С Решение за изпълнение (ЕС) 2016/2009 на Комисията (6) бяха одобрени различни програми за ваксинация срещу ЗНД в държавите членки.
                  
               
                     (5)
                  
                  
                     През 2018 г. и до момента през 2019 г. се наблюдава стабилно подобрение на епидемиологичната обстановка по отношение на ЗНД и не е съобщавано за случаи на тази болест нито в държави членки, нито в съседни трети държави в Югоизточна Европа, с изключение на Турция. През същия период ежегодната масова ваксинация срещу ЗНД продължи във всички засегнати от болестта държави членки и съседни трети държави в Югоизточна Европа.
                  
               
                     (6)
                  
                  
                     С оглед на благоприятната епидемиологична обстановка, от началото на 2018 г. Хърватия преустанови превантивната ваксинация срещу ЗНД и я замени със системен надзор на болестта. Надзорът потвърди отсъствието на ЗНД през 2018 г. и поради това Решение за изпълнение (ЕС) 2016/2008 бе изменено с Решение за изпълнение (ЕС) 2019/81 на Комисията (7), за да бъде заличена тази държава членка от списъка на държавите членки със статут „свободни зони, в които е извършена ваксинация“ в приложение I към Решение за изпълнение (ЕС) 2016/2008. Освен това Решение за изпълнение (ЕС) 2016/2009 беше изменено с Решение за изпълнение (ЕС) 2019/82 на Комисията (8), за да бъде заличена Хърватия от списъка на държавите членки с одобрена програма за ваксинация срещу ЗНД.
                  
               
                     (7)
                  
                  
                     Съгласно правилата на Световната организация по здравеопазване на животните (OIE), когато ваксинацията в дадена държава или зона от нея бъде преустановена, се определя минимален период от 8 месеца — за превантивната ваксинация, или минимален период от 14 месеца — за ваксинацията в отговор на поява на ЗНД, преди статутът „свободен от болестта ЗНД“ да бъде възстановен. Поради това мерките, установени в Решение за изпълнение (ЕС) 2016/2008, следва да останат в сила за минимален период от 8 месеца или 14 месеца, в зависимост от зоната, преди статутът „свободен от болестта ЗНД“ да бъде възстановен.
                  
               
                     (8)
                  
                  
                     Решение за изпълнение (ЕС) 2016/2008 се прилага до 31 декември 2019 г. и следователно установените в същия акт мерки във връзка със ЗНД в Гърция и България вече няма да се прилагат след тази дата. Предвид настоящата епидемиологична обстановка и минималния срок, изискван за възстановяване на статута „свободен от болестта на ЗНД“, е необходимо да срокът на прилагане на тези мерки да се удължи със съответния период.
                  
               
                     (9)
                  
                  
                     С Регламент (ЕС) 2016/429 на Европейския парламент и на Съвета (9) се установява нова законодателна рамка за здравето на животните в Съюза. По специално, в него се определят правила за профилактика и контрол на някои болести от списъка, в т.ч. и ЗНД. Тъй като посоченият регламент се прилага от 21 април 2021 г., срокът на прилагане на Решение за изпълнение (ЕС) 2016/2008 следва да бъде удължен до 20 април 2021 г.
                  
               
                     (10)
                  
                  
                     Поради това Решение за изпълнение (ЕС) 2016/2008 следва да бъде съответно изменено.
                  
               
                     (11)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 15 от Решение за изпълнение (ЕС) 2016/2008 датата „31 декември 2019 г.“ се заменя с датата „20 април 2021 г.“
         
         
            Член 2
            Адресати на настоящото решение са държавите членки.
         
         
            Съставено в Брюксел на 27 ноември 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  ОВ L 62, 15.3.1993 г., стр. 69.
         
            (4)  ОВ L 18, 23.1.2003 г., стр. 11.
         
            (5)  Решение за изпълнение (ЕС) 2016/2008 на Комисията от 15 ноември 2016 г. относно мерките за контрол на здравето на животните във връзка със заразния нодуларен дерматит в някои държави членки (ОВ L 310, 17.11.2016 г., стр. 51).
         
            (6)  Решение за изпълнение (ЕС) 2016/2009 на Комисията от 15 ноември 2016 г. за одобряване на програмите за ваксинация срещу заразен нодуларен дерматит, представени от държавите членки (ОВ L 310, 17.11.2016 г., стр. 66).
         
            (7)  Решение за изпълнение (ЕС) 2019/81 на Комисията от 17 януари 2019 г. за изменение на приложение I към Решение за изпълнение (ЕС) 2016/2008 относно мерките за контрол на здравето на животните във връзка с заразен нодуларен дерматит в някои държави членки (ОВ L 18, 21.1.2019 г., стр. 43).
         
            (8)  Решение за изпълнение (ЕС) 2019/82 на Комисията от 17 януари 2019 г. за изменение на приложението към Решение за изпълнение (ЕС) 2016/2009 за одобряване на програмите за ваксинация срещу заразен нодуларен дерматит, представени от държавите членки (OВ L 18, 21.1.2019 г., стр. 48).
         
            (9)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).